b'\n_START_ARTICLE_\nPekka Jokipaltio\n_START_PARAGRAPH_\nPekka Jokipaltio (19. toukokuuta 1901 Nurmo \xe2\x80\x93 31. toukokuuta 1977 Helsinki) oli suomalainen eversti, joka tuli tunnetuksi Ilmatorjuntarykmentti 1:n komentajana jatkosodan aikana. H\xc3\xa4nen kehitt\xc3\xa4m\xc3\xa4ns\xc3\xa4 sulkuammuntaj\xc3\xa4rjestelm\xc3\xa4n sovelluksen voidaan katsoa s\xc3\xa4\xc3\xa4st\xc3\xa4neen Helsingin mittavilta tuhoilta suurpommitusten aikana kev\xc3\xa4ttalvella 1944._NEWLINE_Pekka Jokipaltio syntyi Nurmossa ja sittemmin opiskeli Haapam\xc3\xa4en yhteiskoulussa. Jokipaltio osallistui vuonna 1918 sis\xc3\xa4llissotaan H\xc3\xa4meen rintamalla. Upseeriksi h\xc3\xa4n valmistui Kadettikurssi 5:lt\xc3\xa4 vuonna 1924 ja yleisesikuntaupseeriksi Sotakorkeakoulusta 1936 (ye-upseeri 1938). H\xc3\xa4n palveli muun muassa Kentt\xc3\xa4tykist\xc3\xb6rykmentti 3:ssa patterin p\xc3\xa4\xc3\xa4llikk\xc3\xb6n\xc3\xa4 ja yleisesikunnassa toimistoupseerina. Sotakorkeakoulun j\xc3\xa4lkeen h\xc3\xa4n palveli patterinp\xc3\xa4\xc3\xa4llikk\xc3\xb6n\xc3\xa4 ja yleisesikuntaupseerina Viipurin Ilmatorjuntarykmentiss\xc3\xa4. _NEWLINE_Ilmavoimien Esikunnan ilmatorjuntatoimiston p\xc3\xa4\xc3\xa4llikk\xc3\xb6 h\xc3\xa4nest\xc3\xa4 tuli vuonna 1939 ja siin\xc3\xa4 teht\xc3\xa4v\xc3\xa4ss\xc3\xa4 h\xc3\xa4n palveli my\xc3\xb6s talvisodan aikana. Jatkosodassa h\xc3\xa4n toimi ilmavoimien asetoimiston p\xc3\xa4\xc3\xa4llikk\xc3\xb6n\xc3\xa4, armeijakunnan ilmatorjuntakomentajana sek\xc3\xa4 Helsingin ilmatorjuntakomentajana. Sodan j\xc3\xa4lkeen h\xc3\xa4n toimi ilmavoimien ilmatorjuntaosaston p\xc3\xa4\xc3\xa4llikk\xc3\xb6n\xc3\xa4 1945 sek\xc3\xa4 Ilmatorjuntarykmentti 1:n komentajana vuodesta 1946\xe2\x80\x931956. Aktiiviuransa h\xc3\xa4n p\xc3\xa4\xc3\xa4tti silloisen H\xc3\xa4meen Sotilasl\xc3\xa4\xc3\xa4nin komentajuuteen 1956\xe2\x80\x931957._NEWLINE_Helsingiss\xc3\xa4 on h\xc3\xa4nen mukaansa nimetty tie K\xc3\xa4pyl\xc3\xa4n kaupunginosassa ja h\xc3\xa4nen viimeisen kotinsa sein\xc3\xa4ss\xc3\xa4 Fredrikinkatu 41:ssa on muistolaatta._NEWLINE_Jokipaltio ylennettiin v\xc3\xa4nrikiksi vuonna 1924, luutnantiksi 1926, kapteeniksi 1931, majuriksi 1939, everstiluutnantiksi 1941 ja everstiksi vuonna 1944.'